Aj štvrtok vyzerá pre trhy negatívne – prepady na ázijských akciach mohli ovplyvniť včerajšie výplachy amerických indexov na čele s Nasdaq a dobrú náladu nemajú ani obchodníci v Európe. Mimochodom Dow Jones sa včera prepadol najvýraznejším spôsobom od roku 2020.
Ázia hlasí pokračovanie prepadov Alibaba a Tencent
Väčšina akciových titulov v ázijsko-pacifickej oblasti vo štvrtok oslabovala. Významný prepad evidovať napríklad u ostro sledovaného hongkonského indexu Hang Seng, ktorý sa prepadol o 2,45%. Akcie čínskeho technologického giganta Tencent, ktoré ho ovplyvňujú, dokonca padli až o 6,51% po tom čo musela spoločnosť oznámiť, že v poslednom kvartáli klesol jej zisk na polovicu.
Ďalšie čínske technologické akcie v Hongkongu rovnako tak zaznamenali výrazné prepady – Alibaba až o 8% či Meituan o 3,6%, v dôsledku čoho technologický index Hang Seng Tech klesol o vyše 4%. Akcie na pevninskej Číne sa týmto prepadom vzpierali, keď Shanghai Composite posilnil o 0,36% a Shenzhen Component o 0,38%.
Horšie to však skôr v slede s dianím v Hongkongu vyzeralo na ostatných ázijských trhoch. Japonské indexy Nikkei 225 a Topix klesli o 1,89% resp. 1,31% – ich výkonnosť mohla ovplyvniť aj informácia o tom, že japonský export vzrástol v apríli medziročne o 12,5%, čo bolo menej, než podľa Reuters predpokladaných 13,8%.
Juhokórejský Kospi taktiež oslaboval o 1,28% a austrálsky S&P/ASX 200 padol o 1,65%. Z Austrálie medzitým prišli informácie o nezamestnanosti na úrovni 3,9%, čo je najlepšie číslo od roku 1974.
V Európe pokračujú obavy z rastúcej inflácie
Negatívna nálada dnes panuje na európskych trhoch, kde paneurópsky Stoxx600 oslabuje už o 1,8%, nemecký DAX padá o 2%, britský FTSE 100 o 2% a francúzsky CAC o 1,7%.
Sentiment na starom kontinente môže ovplyvňovať viacero faktorov počnúc od vojny na Ukrajine, cez obavy z rastúcej inflácie až po prepady trhov v Ázii a v USA (popisujeme nižšie). Pokiaľ ide o infláciu, určite nepotešili včerajšie správy o medziročnom raste cien vo Veľkej Británii o 9%, čo je najhoršie číslo za posledných 40 rokov.
Pokiaľ ide o jednotlivé akciové tituly dnes sa v Európe darí firme Homeserve, ktorá rastie o viac ako 11% vďaka informácii, že britskú firmu zaoberajúcu sa opravami domácnosti ide kúpiť kanadská spoločnosť Brookfield Asset Management za 5 miliárd dolárov. Naopak zle vyzerá prepad akcii Orpea o vyše 7% po medializácii možných finančných nezrovnalosti švajčiarskej pobočky tejto spoločnosti.
Americké trhy ovplyvnili earnings Walmart a Target
Americké indexy majú za sebou katastrofálny včerajší deň, počas ktorého sa Dow prepadol o 3,57%, S&P500 o 4% a Nasdaq až o 4,73%, pričom optimisticky nevyzerajú ani aktuálne futures, počas ktorých Dow oslabuje o ďalších 0,88%, S&P500 o 1% a Nasdaq o 1,21%. Inak povedané optimistický deň pre americké akciové trhy sa nerysuje ani dnes. Včerajší prepad Dow o 3,57% bol pritom jeho najväčším jednodňovým poklesom od roku 2020, čo len dokresľuje súčasné turbulencie.
Dopĺňame, že od úvodu roka je Dow v strate 14%, S&P500 18,2% a Nasdaq až hrozivých 29,82%.
Pokiaľ ide o S&P500, všetkych jeho 11 sektorov skončilo včera v strate. Najviac však sektor spotrebiteľských akcii, ktorý klesol až o 6,6%.
Dáta z earnings firiem Target a Walmart totiž ukázali, že maloobchodné reťazce začínajú mať kvôli inflácii problémy v podobe "ukrajovania z ich ziskov". Problémy im robia najmä vyššie náklady na pohonné hmoty, čo súvisí so zásobovaním, a klesajúci spotrebiteľský dopyt – jednoducho povedané skutočnosť, že ľudia začínajú kvôli inflácii šetriť a to vôbec nie je pre trhy dobrý signál.
V reakcii na negatívne earnings klesli akcie Target Corporation za jediný deň o takmer 25% a akcie Walmart o 7%.
,,Pokračujeme v príbehu, podľa ktorého tento rok budeme v prípade akcii hľadať dno oveľa nižšie," komentoval posledné prepady na amerických trhoch generálny investičný riaditeľ Guggenheim Partners Scott Minerd.